קמילה פרקר בולס, 2012
שלט האצולה של קמילה פרקר
**קמילה, מלכת הממלכה המאוחדת** (באנגלית: **Camilla**; נולדה ב-17 ביולי 1947) היא מלכת הממלכה המאוחדת מתוקף נישואיה למלך צ'ארלס השלישי, וחברת בית המלוכה הבריטי.

קמילה הייתה בת זוגו הסודית של צ'ארלס במשך שנים רבות, לפני נישואיה שלה ונישואיו של צ'ארלס לנסיכה דיאנה, במהלך שנות נישואיהם, ובתקופה שלאחר גירושיהם ועד נישואיהם זה לזו ב-9 באפריל 2005. לאחר נישואיה לצ'ארלס נשאה קמילה בתארים "נסיכת ויילס" ו"דוכסית קורנוול". היא נמנעה מלהשתמש בתואר "נסיכת ויילס" כדי לא לפגוע בזכרה של דיאנה, נסיכת ויילס, והשתמשה בתואר "הדוכסית מקורנוול".

לאחר מותה של המלכה אליזבת' השנייה הפכה קמילה למלכה הרעיה. היא הוכתרה לצד בעלה ב-6 במאי 2023.

ביוגרפיה
--------

קמילה נולדה בשם "קמילה רוזמרי שנד" (Camilla Rosemary Shand) בלונדון שבאנגליה. הוריה היו רוסלינד קוביט, בתו הבכורה של הברון רולנד קלברט קוביט, הברון השלישי של אשקומב, ובעלה, מייג'ור ברוס שנד, קצין בצבא הבריטי. היא נינתה של אליס קפל, אחרונת המאהבות של אדוארד השביעי.

היחסים בין קמילה לנסיך צ'ארלס החלו בשנת 1972, אולם הסתיימו רשמית שנה מאוחר יותר, כאשר הנסיך לא הציע לה נישואים. קמילה נישאה בשנת 1973 לאנדרו פרקר בולס, קצין בצבא הבריטי, שהיה ידיד של הנסיך צ'ארלס והמלכה האם אליזבת הייתה סנדקיתו.

לזוג נולדו שני ילדים: טום (1974) ולורה (1979). צ'ארלס וקמילה המשיכו לשמור על יחסי ידידות גם לאחר נישואיה, והיחסים ביניהם התחזקו לאחר שבעלה, אנדרו פרקר בולס, ניהל מערכת יחסים מחוץ לנישואין.

הקשר בין צ'ארלס לקמילה נשמר בסוד עד תחילת שנות ה-90, עת התגלה בשל מערכת היחסים הסוערת וגירושי צ'ארלס מדיאנה, שזכו להתעניינות רבה מצד התקשורת. קמילה ואנדרו התגרשו בשנת 1995. צ'ארלס ודיאנה התגרשו ב-1996.

ב-1997 נהרגה דיאנה בתאונת דרכים. בתקופה שאחרי מותה של דיאנה היחסים בין צ'ארלס לקמילה נשארו בצל, אולם לקראת סוף שנות ה-90 החלו השניים להופיע בפומבי באירועים רשמיים, תוך שהם מקפידים להגיע לחוד ולעזוב לחוד. בשנת 2001 הפך הקשר לפומבי כאשר צ'ארלס נשק לקמילה לעיני המצלמות ומאז הופיע עימה גם לאירועים ממלכתיים רשמיים.

### נישואיה לצ'ארלס

 ערך מורחב – **חתונת הנסיך צ'ארלס וקמילה פארקר בולס**  

ב-10 בפברואר 2005 הוכרז כי הנסיך צ'ארלס וקמילה יינשאו ב-8 באפריל 2005. החתונה נדחתה ביום בשל הלווייתו של האפיפיור יוחנן פאולוס השני.

החתונה של קמילה וצ'ארלס נערכה ב-9 באפריל בטירת וינדזור. החתונה נערכה בטקס אזרחי, משום שלפי חוקי הכנסייה האנגליקנית מי שהתגרש לא רשאי להינשא שוב בטקס דתי. המלכה אליזבת לא השתתפה בטקס, אולם בירכה את בני הזוג אחריו. השניים קיבלו גם את ברכתו של הארכיבישוף מקנטרברי.

לאחר הנישואים נקראה קמילה באנגליה ובוויילס: "הוד מעלתה המלכותית, דוכסית קורנוול" (ואף שנשאה את התואר "נסיכת ויילס", תוארה של הנסיכה דיאנה עת הייתה נשואה לצ'ארלס, העדיפה קמילה שלא להשתמש בתואר זה ולא נעשה בו שימוש רשמי). בסקוטלנד נקראה קמילה פרקר בולס "הוד מעלתה המלכותית, דוכסית רות'סיי".

### דוכסית קורנוול

ב-9 באפריל 2012, במלאת שבע שנים לנישואיה של קמילה לנסיך צ'ארלס, הודיעה אליזבת השנייה, מלכת הממלכה המאוחדת, שתעניק לה את אות ליידי הצלב הגדול של המסדר הוויקטוריאני המלכותי, האות הגבוה ביותר המוענק לאישה בממלכה.

בחודש פברואר 2022, לרגל חגיגות ה-70 להכתרתה, הודיעה המלכה כי כאשר יוכתר הנסיך צ'ארלס כמלך בריטניה, תכונה קמילה בתואר "מלכה רעיה" (Queen Consort).

בחודש יוני 2022, במסגרת חגיגות ה-70 להכתרת המלכה, צורפה קמילה למסדר הבירית.

### מלכה-רעיה

 ערך מורחב – **הכתרת צ'ארלס השלישי וקמילה**  

ב-8 בספטמבר 2022, עם פטירתה של אליזבת השנייה, היה צ'ארלס השלישי למלך הממלכה המאוחדת, וקמילה הייתה למלכה-רעיה. ב-6 במאי 2023 התקיים טקס ההכתרה של השניים במנזר וסטמינסטר שבלונדון.

קישורים חיצוניים
----------------

ויקישיתוף מדיה וקבצים בנושא **קמילה, מלכת הממלכה המאוחדת** בוויקישיתוף
* 

* אתר האינטרנט הרשמי של קמילה, מלכת הממלכה המאוחדת (באנגלית)
* מאמר ה- BBC אודות אירוסי הנסיך צ'ארלס וקמילה
* קמילה, מלכת הממלכה המאוחדת, באתר אנציקלופדיה בריטניקה (באנגלית)

הערות שוליים
------------

1. ↑  רונן בודוני, חתונה מלכותית: צ'רלס וקמילה נישאו, באתר ynet, 9 באפריל 2005
2. ↑  Caroline Hallemann, Remembering Prince Charles and Camilla's Wedding Day, Town & Country, ‏2018-05-18 (באנגלית אמריקאית)
3. ↑  מתנת יום נישואין מהמלכה: אות כבוד לקמילה, באתר ynet, 9 באפריל 2012
4. ↑  אסף גולן, מלכת בריטניה: הדוכסית קמילה תקבל בעתיד תואר מלכה, באתר ישראל היום, 6 בפברואר 2022
5. ↑  Rachel Russell, The Queen seen with walking stick as she is pictured with Prince Charles and Camilla to mark Order of the Garter service, Sky News, ‏14 June 2022 (באנגלית)

| בנות ובני הזוג של מלכי ומלכות בריטניה |
| --- |
| 

|  |
| --- |
| הנסיך ג'ורג', דוכס קמברלנד • קרולינה, מרקיזת ברנדנבורג-אנסבך • שארלוט ממקלנבורג-שטרליץ • קרולינה מבראונשווייג-וולפנביטל • אדליידה, נסיכת סקסוניה-מיינינגן • אלברט, נסיך סקסה-קובורג-גותה • אלכסנדרה, נסיכת דנמרק • מרי מטק • אליזבת, המלכה האם • הנסיך פיליפ, דוכס אדינבורו • קמילה, מלכת הממלכה המאוחדת |

 |

| נסיכות ויילס |
| --- |
| 

|  |
| --- |
| ג'ואן מקנט (1361–1376) • אן נוויל (1470–1471) • קתרין מאראגון (1501–1502) • קרולינה מברנדנבורג-אנסבך (1714–1727) • אוגוסטה, נסיכת סקסוניה-גותה-אלטנבורג (1736–1751) • קרולינה מבראונשווייג-וולפנביטל (1795–1820) • אלכסנדרה מדנמרק (1863–1901) • מרי מטק (1901–1910) • דיאנה, נסיכת ויילס (1981–1997) • קמילה, מלכת הממלכה המאוחדת (2005–2022) • קתרין, נסיכת ויילס (2022 ואילך) |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007329582905171
* BNE: XX1715470
* BnF: cb124829493 (data)
* GND: 119271273
* ISNI: 0000 0000 7826 4007
* LCCN: n94021927
* LNB: 000166846
* NKC: jn20000701372
* NLG: 182060
* NLP: a0000002006343
* NTA: 290796822
* RERO: 02-A010179952
* SNAC: w6096z4k
* SUDOC: 081474415
* VIAF: 63233597
* WorldCat: lccn-n94021927

 |